b'\n_START_ARTICLE_\nMoteskaper\n_START_PARAGRAPH_\nMoteskaper, motedesigner, klesdesigner eller motetegner er en person som har som yrke \xc3\xa5 utforme nye kl\xc3\xa6r og lage nye klesmoter. En motetegner arbeider s\xc3\xa6rlig med \xc3\xa5 skissere og tegne nye konfeksjonsmodeller og -m\xc3\xb8nstre, mens en motedesigner, som er en nyere betegnelse, ogs\xc3\xa5 er kreativ r\xc3\xa5dgiver n\xc3\xa5r en produserer eller kj\xc3\xb8per inn kl\xc3\xa6r. Begrepene moteskaper og motekunstner brukes n\xc3\xa5r designvirksomheten er s\xc3\xa6rlig betydningsfull, selvstendig eller kunstnerisk._NEWLINE_En klesdesigner kan jobbe med eget arbeid eller i oppdrag for andre. I noen tilfeller lager man selv det ferdige produktet eller gir beskrivelse for andre som skal utf\xc3\xb8re arbeidet. Moteskapere kan tegne og sy kl\xc3\xa6r som de b\xc3\xa6rer selv for \xc3\xa5 gj\xc3\xb8re dem kjent og spre moten, eller de kan v\xc3\xa6re tilknyttet klesfabrikker, klesforretninger og motehus. Mange motedesignere er utdannet ved kunst- og h\xc3\xa5ndverksskoler.\n_START_SECTION_\nKjente moteskapere og -designere\n_START_PARAGRAPH_\nDet er en mengde ber\xc3\xb8mte moteskapere og klesdesignere som har p\xc3\xa5virket utviklinga av motene, s\xc3\xa6rlig fra og med 1920-tallet. Mange har etablert seg med atelier eller motesalong, eller opprettet st\xc3\xb8rre motehus, i Paris, men ogs\xc3\xa5 i internasjonale designmetropoler som London, New York og Tokyo. Flere klesdesignere har ogs\xc3\xa5 samarbeidet i grupper under felles logo. Mange har dessuten designet annet enn kl\xc3\xa6r, blant annet m\xc3\xb8bler og stoffm\xc3\xb8nstre, og frontet produkter som sko, parfyme og vesker med sitt merkenavn. Ogs\xc3\xa5 ei rekke skuespillere, fotomodeller og andre kjendiser har formgitt eller l\xc3\xa5nt navn til moteserier, deriblant den amerikanske artisten Madonna, skuespilleren Jennifer Lopez, ex-sangeren Victoria Beckham , den tyske supermodellen Heidi Klum og den japanske gitaristen Mana. Enkelte moteskapere har i tillegg arbeidet som kostymedesignere i spillefilmer og teateroppsetninger._NEWLINE_Oversikten viser noen av de mest kjente motenavn. Personene er ordnet kronologisk etter f\xc3\xb8dsels\xc3\xa5r.'